**Talking Heads** foi unha banda de new wave estadounidense formada en 1974 en Nova York e que estivo activa até 1991. A banda estaba formada por David Byrne, Chris Frantz, Tina Weymouth e Jerry Harrison, aínda que outros músicos tamén fixeron aparicións nalgúns concertos ou álbums do grupo.

O estilo new wave de Talking Heads combinaba elementos dos xéneros punk rock, avant-garde, pop, funk, música do mundo e art rock. O líder e compositor David Byrne contribuíu facendo letras esotéricas e fantásticas para as cancións, e gravou con distintos medios as súas actuacións e proxectos para demostrar o seu talento. O crítico Stephen Thomas Erlewine describiu a Talking Heads coma "unha das bandas máis aclamadas dos anos 80 polos críticos, mentres que estaba dirixida para conseguir éxitos pop".

No ano 2002, a banda ingresou no Salón da Fama do Rock and Roll. Catro dos seus álbums apareceron na revista *Rolling Stone* no ano 2003, na lista dos "500 Mellores Álbums de todos os Tempos". Tamén saíron na lista dos 100 mellores álbums que fixo Channel 4, onde aparecía un dos seus álbums, *Fear of Music*, no posto setenta e seis. O seu concerto-filme *Stop Making Sense* está considerado como un dos mellores exemplos do seu xénero.

Historia
--------

### 1974-1977: primeiros anos

Talking Heads na Horseshoe Tavern, Toronto en 1978
David Byrne, Chris Frantz e Tina Weymouth eran alumnos da Escola de deseño de Rhode Island en Providence, Rhode Island. En 1974, Byrne e Frantz formaron alí unha banda chamada "The Artistics". Weymouth era a moza de Frantz e acotío transportaba a banda. O grupo disolveuse ao pasar un ano, e os tres mudáronse a Nova York, onde nun principio compartiron apartamento. Ao non atoparen un baixista na cidade, Frantz animou a Weymouth para que aprendese a tocar o baixo escoitando álbums de Suzi Quatro. A primeira actuación co nome de "Talking Heads" foi como abreconcertos de Ramones na sala CBGB o día 8 de xuño de 1975.

Nunha entrevista posterior, Weymouth explicou como escolleu o nome de Talking Heads ("cabezas falantes"): "Un amigo atopou o nome na *TV Guide*, que explicaba que a expresión a empregaban os estudios de televisión para describir unha persoa que falaba todo o contido do programa, sen acción."

En 1975, o trío gravou unhas probas para a CBS, pero a banda non foi escollida. En marzo de 1977, engadiron a Jerry Harrison (guitarra solista, teclado e vocalista), antigo membro do grupo de Jonathan Richman, The Modern Lovers. O grupo medrou pronto, foi gañando seguidores e firmou contrato con Sire Records no ano 1977. O grupo publicou o seu primeiro sinxelo, "Love → Building on Fire" en febreiro dese mesmo ano. O seu primeiro álbum *Talking Heads: 77*, que non incluía ese sinxelo, viu a luz pouco tempo despois.

### 1978-1982: con Brian Eno

Foi co seu segundo álbum *More Songs About Buildings and Food* (1978) cando a banda comezou a súa longa colaboración co produtor Brian Eno, quen xa traballara con Roxy Music, David Bowie e Robert Fripp; o título da canción de Eno de 1977 "King's Lead Hat" é un anagrama do nome da banda. O estilo infrecuente de Eno mesturábase ben co estilo da banda, e empezaron a explorar un novo campo de varios estilos musicais. Esta gravación tamén significou o comezo dunha longa relación co famoso estudio Compass Point Studios en Nassau, Bahamas. Aínda que "Psycho Killer", do álbum de debut, foi un éxito menor, foi o álbum *More Songs...* coa súa versión de "Take Me to the River", de Al Green o que fixo que Talking Heads se fixese unha banda coñecida pola xente.

A experimentación continuou co disco de 1979 *Fear of Music*, que coqueteaba co estilo máis escuro do post-punk rock. O sinxelo "Life During Wartime" creou a frase feita "This ain't no party, this ain't no disco". O álbum de 1980 *Remain in Light* estivo moi influído polo nixeriano Fela Kuti, a quen Eno presentara á banda, e exploraba os ritmos africanos, anunciando o interese posterior de Byrne pola música do mundo.

### 1983–1991: éxito comercial e ruptura

En 1983 o grupo publicou *Speaking in Tongues*, grande éxito comercial que incluía o único Top 10 nos Estados Unidos da banda, "Burning Down the House". A seguinte xira foi documentada en *Stop Making Sense*, de Jonathan Demme que deu lugar ao álbum homónimo.

Tras este publicaron outros tres discos: *Little Creatures* (1985) *True Stories* (1986) e *Naked* (1988). Durante estes anos o grupo caeu cada vez máis baixo o control de Byrne e tras *Naked*, a banda tomou un descanso.

En decembro de 1991 Talking Heads anunciou a súa separación.

### Reunión

A banda interpretou xunta "Life During Wartime", "Psycho Killer" e "Burning Down the House" o 18 de marzo de 2002, na súa cerimonia de ingreso no Rock and Roll Hall of Fame; a pesar diso consideraron pouco probable que se reunisen para facer unha xira. David Byrne declarou: "Había moito odio no ambiente. Tiñamos moito mala sangue que reducir. Esa é unha razón, a outra, é que estamos musicalmente moi afastados." Weymouth criticou a David Byrne, describíndoo coma "un home incapaz de recuperar unha amizade" e que non lle garda afecto a Frantz, a Harrison nin a ela.

Discografía
-----------

### Álbums de estudio

| Álbum | Ano | Selo |
| --- | --- | --- |
| *Talking Heads: 77* | 1977 | Sire/Philips |
| *More Songs About Buildings and Food* | 1978 | Sire |
| *Fear of Music'*  | 1979 | Sire |
| *Remain in Light* | 1980 | Sire |
| *Speaking in Tongues* | 1983 | Sire |
| *Little Creatures* | 1985 | Sire/EMI |
| *True Stories* | 1986 | Sire/EMI |
| *Naked* | 1988 | Sire/EMI |

### Álbums ao vivo

* *The Name of This Band Is Talking Heads* - 1982 (Sire)
* *Stop Making Sense* - 1984 (EMI)

Influencias
-----------

Talking Heads influíu varios artistas, incluíndo a Kate Bush. A banda Radiohead colleu o seu nome da canción dos Talking Heads "Radio Head" do álbum de 1986 *True Stories*.

Phish fixo unha versión da totalidade da canción *Remain in Light*, do concerto de Halloween de 1996, o seu segundo set anual "musical costume."

Notas
-----

1. 1 2  "Talking Heads". *Rock and Roll Hall of Fame*. Arquivado dende o orixinal o 17 de xaneiro de 2010. Consultado o 23 de novembro de 2008.
2. ↑  allmusic Talking Heads Biography
3. ↑  Muñoz, Almudena (9 de xuño de 2012). "Las mejores películas de conciertos musicales". *LaButaca.net*. Arquivado dende o orixinal o 25 de abril de 2016. Consultado o 21 de outubro de 2015.
4. ↑  Gittins, Ian (2004). *Talking Heads: Once in a Lifetime : the Stories Behind Every Song*. Hal Leonard Corporation. p. 140. ISBN 0-634-08033-4.
5. ↑  Isola, Gregory. "Tina Talks Heads, Tom Toms, and How to Succeed at Bass Without Really Trying". *Bass Player*. Arquivado dende o orixinal o 06 de decembro de 2008. Consultado o 23 de novembro de 2008.
6. ↑  Weymouth, Tina (1992). In *Sand in the Vaseline* (p. 12) [CD liner notes]. Nova York: Sire Records Company
7. ↑  DeGagne, Mike. "Burning Down the House - Talking Heads - Song Review". *Allmusic*. Consultado o 25 de abril de 2014.
8. ↑  Light, Alan. "All-TIME 100 Albums". *Time*. Consultado o 25 de abril de 2014.
9. ↑  "Little Creatures - Talking Heads". *Allmusic*. Consultado o 27 de abril de 2014.
10. ↑  Maslin, Janet. "True Stories (1986) DAVID BYRNE IN 'TRUE STORIES'". *The New York Times*. Consultado o 27 de abril de 2014.
11. 1 2  Blackman, Guy (6 de febreiro de 2005). "Byrning down the house". The Age. Consultado o 3 de outubro de 2009.
12. ↑  "Copia arquivada". Arquivado dende o orixinal o 06 de decembro de 2008. Consultado o 06 de abril de 2010.
13. ↑  Gaffaweb - Kate Bush - REACHING OUT - MTV - Unedited
14. ↑  "about radiohead". Arquivado dende o orixinal o 27 de decembro de 2010. Consultado o 06 de abril de 2010.
15. ↑  "David Byrne interviews Thom Yorke for WIRED. Radiohead At Ease [In Rainbows]". Arquivado dende o orixinal o 05 de xaneiro de 2010. Consultado o 06 de abril de 2010.

Véxase tamén
------------

### Bibliografía

* Bowman, David (2001). *This Must Be the Place: The Adventures of Talking Heads in the Twentieth Century*. Nova York: HarperCollins. ISBN 0-380-97846-6.
* Gans, David (1985). *Talking Heads*. Nova York: Avon Books. ISBN 0-380-89954-X.
* Reese, Krista (1982). *The Name of This Book is Talking Heads*. Londres: Proteus Books. ISBN 0-86276-057-7.

### Ligazóns externas

* Clark Collis (October 13, 2009). "Talking Heads' Chris Frantz on 25 Years of 'Stop Making Sense' and the Possibility of a Heads Reunion". EW.com. Arquivado dende o orixinal o 10 de xaneiro de 2015. Consultado o 06 de abril de 2010.

|  |  |
| --- | --- |
| Control de autoridades | 
* Wd: Q205001
* WorldCat
* VIAF: 156931550
* AllMusic: mn0000131650
* BIBSYS: 1037431
* BNE: XX116299
* BNF: 13906910c
* CiNii: DA08910417
* Discogs: 22854
* EBID: ID
* Genius: Talking-heads
* GND: 4505009-0
* IMDb: nm0848088
* ISNI: 0000 0001 2369 8649
* LCCN: n84072234
* MusicBrainz: ID
* NKC: xx0017023
* NLA: 35232661
* Songkick: 12353
* SUDOC: 086949551
* TMDb: 1128385

 |